Familielid gevonnis vir moord op ma, vyf kindersArgieffoto ŉ 22-jarige man is vandeesweek swaar in die Durbanse hooggeregshof gevonnis nadat hy skuldig bevind is aan die wrede moord op sy tannie en haar vyf kinders. Kapt. Nqobile Gwala, polisiewoordvoerder, het Vrydag gesê die skuldige, Tsepang Mokhali (22), is Dinsdag gevonnis vir die grudaad wat hy in Desember 2012 in die Umzinyathi-omgewing in Inanda gepleeg het. “Op 29 Desember 2012 om 06:00 het die oorlede vrou se man haar probeer bel, maar sy het nie die foon opgetel nie. Hy het later sy broer gevra om te gaan ondersoek instel. Sy broer was by die vrou se huis, maar het gesê niemand was tuis nie. Die man het besluit om self huis toe te gaan om ondersoek in te stel. Toe hy tuis kom en die deur oopmaak het ŉ grutoneel hom begroet,” het Gwala gesê. Sy vrou, Nobuhle Leneha (38), en hul vyf kinders, Khalalelo, Tumelo , Karabo , Takiso en Bobora, tussen 3 en 14 jaar oud, was vermoor. Nobuhle se liggaam is in die sitkamer met ŉ geweerskoot aangetref. Die kinders se liggame is in die badkamer aangetref waar hulle almal met verskeie steekwonde aangetref is. “ŉ 14 maande oue baba het die aanval oorleef maar was erg gedehidreer toe die pa daar opdaag.” Die polisie is dadelik ontbied en daar is vasgestel dat ŉ bedrag geld en Nobuhle se selfoon gesteel is. Mokhali het ná die voorval landuit na Lesotho gevlug. Puik speurwerk deur speurders van die Inanda-polisie het tot sy inhegtenisneming in Desember 2013 by die Lesotho-grenspos gelei. Tydens die hofverrigtinge het dit aan die lig gekom dat Nobuhle en die kinders vir haar stokvel-geld vermoor is. Mokhali is tot ses keer lewenslange tronkstraf gevonnis met ŉ bykomende 12 jaar vir roof.